2011 בארצות הברית
אירועים בולטים

אוגוסט: סופת ההוריקן "הוריקן איירין" פגעה בחוף המזרחי וגרמה לפינוים של כ-370,000 איש מבתיהם
3 בינואר – הקונגרס ה-112 מושבע ומתחיל את פעילותו.
6 בינואר – החוקה האמריקאית נקראה לראשונה בתולדות ארצות הברית בבית הנבחרים האמריקאי. במהלך הקראת החוקה נרשמה הפרעה אחת ויחידה כאשר אשה שישבה ביציע מחתה נגד אובמה כשהוקראה הפסקה שרק יליד ארצות הברית יכול להיבחר לנשיא.
8 בינואר – חברת הקונגרס גבריאל גיפורדס נורתה בראשה ונפצעה אנושות באירוע ירי בטוסון שבאריזונה, במהלך מפגש עם ציבור בוחריה. בעת אירוע הירי נהרגו 6 אנשים (בהם השופט הפדרלי ג'ון רול) ונפצעו 13 אנשים נוספים. החשוד העיקרי בניסיון הרצח של גיפורדס הוא ג'ארד לי לאפנר, סטודנט בן 22, שנעצר בזירת האירוע לאחר שניסה להימלט.
10 בינואר – מנהיג הרוב הרפובליקני בבית הנבחרים טום דיליי נידון לשלוש שנות מאסר בגין הלבנת הון.
31 בינואר – 3 בפברואר - סופת שלגים עזה, אשר זכתה בהמשך לכינוי "Groundhog Day blizzard", פקדה כ-30 מדינות ברחבי ארצות הברית, הורידה כחצי מטר שלג ברחבי המערב התיכון וגרמה למותם של קרוב ל-20 אנשים.
7 בפברואר – אמריקה און ליין רוכשת את אתר החדשות המקוון הפינגטון פוסט תמורת 315 מיליון דולרים. על פי חברת אמריקה און ליין מהלך זה צפוי ליצור קבוצת מדיה חדשה אשר תמזג בין התכנים של האתרים.
17 בפברואר – בעיצומם של הפגנות מחאה גדולות בוויסקונסין על הצעת חוק שנויה במחלוקת (ההצעה נועדה לאזן את תקציב המדינה על ידי צמצום תנאי הפנסיה והבריאות של עובדי המדינה וביטול זכותם להתאגד כדי לדון על תנאי העסקתם) 14 חברי סנאט דמוקרטים מוויסקונסין עוברים למקום מסתור באילינוי על מנת לעכב את ההצבעה על הצעת חוק. כתוצאה מכך הרוב הרפובליקני לא מצליח להשיג את הקוורום הדרוש להצבעה על הצעת החוק.
22 בפברואר – הפוליטיקאי האמריקאי-ישראלי רם עמנואל אשר שימש כראש סגל הבית הלבן בממשל אובמה, נבחר לראשות עיריית שיקגו אחרי שניצח את כל מתחריו עם 55% מהקולות. עמנואל צפוי להחליף את ראש העיר הנוכחי של שיקגו ריצ'רד מ. דיילי במהלך מאי 2011.
24 בפברואר – STS-133: מעבורת החלל דיסקברי משוגרת ממרכז החלל קנדי למשימתה האחרונה בחלל אשר במהלכה אמורים אנשי צוותה להעביר לתחנת החלל הבינלאומית את המנשא הלוגיסטי EXPRESS 4, מודול לוגיסטי רב תכליתי וחלקי חילוף לתחנת החלל הבינלאומית.
10 במרץ – בית הנבחרים של ויסקונסין העביר חוק השולל את זכותם של איגודי המגזר הציבור במדינה לניהול משא ומתן קולקטיבי על תנאי התעסוקה שלהם.
17 במרץ – בית הנבחרים של ארצות הברית מקבל החלטה להפסיק את המימון הפדרלי עבור שידורי הרדיו הציבורי הלאומי (NPR).
18 במרץ – גשושית המסנג'ר של נאס"א הופכת לחללית הראשונה בתולדות האנושות שנכנסת למסלול אליפטי סביב כוכב חמה.
18 במרץ – גשושית הניו הורייזונס של נאס"א חלפה על פני מסלולו של כוכב הלכת אוראנוס.
19 במרץ – כוחות צרפתיים, בריטיים ואמריקאים, פותחים במתקפה על כוחותיו של מועמר קדאפי בלוב בהתאם להחלטה 1973 של מועצת הביטחון של האו"ם מ-17 במרץ אשר הסמיכה את הקהילה הבינלאומית לנקוט בכל האמצעים הדרושים על מנת להגן על אזרחי לוב.
25 במרץ – ארכאולוגים אמריקאים חשפו כי מצאו באתר ארכאולוגי בטקסס ממצאים קדומים אשר מעידים על קיומה של התיישבות פלאו-אינדיאנית ביבשת אמריקה לפני 15,500 שנים — למעלה מ-2,000 שנים מוקדם יותר מהתקופה בה התקיימה כביכול תרבות קלוביס, אשר נחשבה עד לאחרונה לתרבות האנושית הראשונה בצפון אמריקה.
4 באפריל – נשיא ארצות הברית המכהן ברק אובמה הכריז כי ירוץ לכהונה שנייה ויתמודד על הנשיאות ב-2012.
8 באפריל – לאחר שבועות של משא ומתן ומאבקים בין מפלגתיים, הקונגרס של ארצות הברית מגיע להסכם על התקציב הפדרלי לשנת 2011, שעה בלבד לפני שהממשל היה נאלץ להשבית את כלל השירותים הממשלתיים של ארצות הברית.
14-16 באפריל - סופות טורנדו גורמות למותם של לפחות 43 בני אדם בחלקה הדרומי של ארצות הברית.
25-28 באפריל - סופות טורנדו גורמות למותם של 324 בני אדם בחלקה הדרומי של ארצות הברית.
27 באפריל – בעקבות הכיסוי התקשורתי המתמשך סביב תאוריות קונספירציה לא מבוססות לפיהן נשיא ארצות הברית ברק אובמה לא נולד בתחומי ארצות הברית, ממשל אובמה משחרר לפרסום את טופס תעודת הלידה המקורי של הנשיא אשר אימת כי אובמה נולד ב-1961 בהונולולו שבהוואי אשר נמצאת בתחומי ארצות הברית.
1 במאי – נשיא ארצות הברית ברק אובמה הכריז בהצהרה לתקשורת כי אוסאמה בן לאדן, המייסד והמנהיג של ארגון הטרור האסלאמיסטי הגלובלי אל-קאעידה והמבוקש הבכיר ביותר של ארצות הברית, חוסל בפעולה צבאית אמריקאית בפקיסטן וכי גופתו נמצאת כעת ברשות הכוחות האמריקאים.
2 במאי – פחות מיממה לאחר מותו של בן לאדן, הכוחות האמריקאים קוברים את גופתו של בן לאדן בים, לאחר שטופלה בהתאם לכללי הטקס והמסורת המוסלמית - בכך מנעו האמריקאים ממקום קבורתו להפוך למוקד עלייה לרגל עבור גורמים איסלמיים קיצוניים.
2 במאי – על מנת להציל את העיירה קהיר שבמדינת אילינוי מהצפה מסוכנת, חיילי חיל ההנדסה של צבא ארצות הברית מפוצצים את החסמים שהוקמו לאורך נהר המיסיסיפי ובעקבות כך מוצפים דונמים רבים של אדמות חקלאיות.
13 במאי – הממשל הפדרלי מפרסם תחזית רשמית לפיה ביטוח הבריאות הפדרלית "מדיקר" (Medicare) צפויה לפשוט את הרגל במהלך 2024 ולפיה קרן הביטוח הלאומי הפדרלית צפויה לפשוט את הרגל במהלך 2036.
14 במאי – הפוליטיקאי הצרפתי-יהודי דומיניק שטראוס קאהן, אשר הוא יו"ר קרן המטבע הבינלאומית ומועמד לנשיאות צרפת, נעצר בארצות הברית בחשד להתעללות מינית, ניסיון אונס וכליאת שווא של חדרנית בבית מלון במנהטן.
16 במאי – STS-134: מעבורת החלל אנדוור משוגרת לחלל למשימתה האחרונה.
19 במאי – בצעד מעורר מחלוקת, במהלך נאום תמיכה בגל המחאות בארצות ערב הצהיר הנשיא אובמה כי הפתרון לסכסוך הישראלי-פלסטיני חייב לכלול חזרה של ישראל לגבולות שלפני 1967.
20 במאי – במהלך פגישה בין הנשיא אובמה לראש ממשלת ישראל בנימין נתניהו שהתקיימה בבית הלבן נתניהו הדגיש כי ישראל לא תבצע נסיגה מלאה לגבולות 1967 כפי שסבור אובמה, משום שגבולות אלה אינם בני הגנה.
6 ביוני – חבר בית הנבחרים הדמוקרטי אנתוני ויינר הודה במסיבת עיתונאים כי הוא זה ששלח תמונת של אזור חלציו עם זקפה בעודו לבוש בתחתוני בוקסר, וכי הוא נהג לשלוח תצלומים מיניים "בלתי הולמים" באמצעות טוויטר, לשש נשים נוספות במהלך 3 השנים האחרונות. הוא התנצל על שגיאותיו ועל הפגיעה בפני אשתו, מצביעיו, אזרחי ארצות הברית והעיתונות. ויינר ציין כי לא נפגש עם הנשים אליהן שלח את התמונות, וכי אינו מתכוון להתפטר משום שלא הפר שום חוק.
16 ביוני – חבר בית הנבחרים הדמוקרטי אנתוני ויינר התפטר מתפקידו לאחר שבועות בהם הופעל עליו לחץ רב לעשות כן מצד חברי המפלגה הדמוקרטית ואף מצד הנשיא הדמוקרטי המכהן ברק אובמה בעקבות פרסום התמונות המגונות ששלח באמצעות טוויטר.
21 ביוני – מנהל המזון והתרופות האמריקאי (FDA) הורה לחייב את כל יצרניות הסיגריות בארצות הברית לפרסם על גבי חפיסות הסיגריות תמונות ותיאורים הממחישים את הנזקים הבריאותיים שגורם עישון טבק. יצרניות הסיגריות מחויבות ליישם את ההחלטה עד ספטמבר 2012.
24 ביוני – ניו יורק הופכת למדינה השישית בארצות הברית שמתירה נישואים חד-מיניים בתחומה.
27 ביוני – מושל אילינוי לשעבר רוד בלאגוייביץ' הורשע ב-18 מתוך 20 סעיפי האישום נגד אותו, בהם ניסיון למכור את מושב הסנאט של ברק אובמה, עם היבחרו לנשיאות ארצות הברית, תמורת טובות הנאה לו ולאשתו.
5 ביולי – לאחר משפט מתוקשר שנמשך מספר שנים, בצעד שינוי במחלוקת, חבר מושבעים בפלורידה מצא כי קייסי אנתוני לא אשמה ברצח מדרגה ראשונה של בתה בת השנתיים קיילי, אך נמצאה אשמה במסירת מידע שקרי לחוקרי המשטרה.
7 ביולי – חמוש רצח שבעה בני אדם, בהם ילד, בשני אתרים שונים בעיר גרנד רפידס שבמישיגן.
8 ביולי – STS-135: מעבורת החלל אטלנטיס משוגרת לחלל למשימתה האחרונה. זוהי גם המשימה האחרונה בתוכנית מעבורות החלל של נאס"א.
15 ביולי – הגשושית "Dawn" אשר שוגרה לחלל ב-27 בספטמבר 2007 מגיעה לאסטרואיד 4 וסטה.
21 ביולי – מעבורת החלל אטלנטיס חוזרת לכדור הארץ ממשימתה האחרונה.
2 באוגוסט – משבר תקרת החוב הלאומי האמריקאי של 2011: הסנאט של ארצות הברית מאשר תוכנית פשרה, שגובשה לאחר מאבקים פוליטיים רבים ברגע האחרון על ידי מנהיגי שתי המפלגות, להעלאת חוב התקרה האמריקני וצמצום הגירעון של הממשל הפדרלי ברוב של 76 תומכים מול 26 מתנגדים. במסגרת ההסכם תועלה תקרת החוב של ארצות הברית, העומדת כיום על 14.3 טריליון דולרים, ב-2.1 טריליון דולרים. בכך מגיע לקיצו החשש מפני כך שכלכלת ארצות הברית תגיע למצב של חדלות פירעון.
5 באוגוסט – סוכנות נאס"א הצהירה, שהגשושית של הסוכנות אשר חוקרת את כוכב הלכת מאדים הצליחה לצלם תמונות העשויים להעיד על הימצאות מים בכוכב הלכת
5 באוגוסט – סוכנות נאס"א שיגרה לחלל את הגשושית ג'ונו לחקר כוכב הלכת צדק
6 באוגוסט – לוחמים של ארגון הטליבאן מיירטים מסוק תובלה מסוג CH-47 צ'ינוק של נאט"ו באפגניסטן באמצעות רקטה נגד טנקים (RPG). בהתרסקות נהרגו 30 חיילים אמריקאים ושבעה אפגנים – 22 מתוכם לוחמי יחידת העלית "אריות הים", שהייתה אחראית לחיסול מנהיג ארגון הטרור אל-קאעידה אוסמה בן-לאדן, שנערך ב-2 במאי 2011. התקרית מוגדרת כתקרית הקטלנית ביותר מאז החלה מלחמת אפגניסטן בשנת 2001.
13 באוגוסט – במת הופעות ביריד באינדיאנפוליס שבמדינת אינדיאנה מתמוטטת על קהל הצופים לאחר שסערה עזה הפילה את המבנה. באירוע נהרגו שבעה בני אדם ונפעו 45.
15 באוגוסט – תאגיד גוגל מכריז על רכישת "מוטורולה מוביליטי", לשעבר חטיבת המכשירים הניידים של חברת מוטורולה תמורת סכום של 12.5 מיליארד דולר.
28 באוגוסט – הוריקן איירין: סופת הוריקן נדירה עוברת לאורך החוף המזרחי של ארצות הברית. הסופה התפתחה מעל האוקיינוס האטלנטי, נעה עד לחוף המזרחי של ארצות הברית ומשם המשיכה צפונה לאורך החוף המזרחי עד ניו יורק, שם גרמה לסגירת הרכבת התחתית, שדות התעופה ושאר קווי התחבורה הציבורית, ולפינוים של 370,000 איש מבתיהם. כ-3 מיליון איש נותקו מרשת החשמל, כשני מיליון בני אדם נדרשו לפנות את בתיהם, ו-43 בני אדם נהרגו בסופה.
1 בספטמבר – דליפת מסמכי התכתובות הדיפלומטיות של ארצות הברית: אתר ההדלפות ויקיליקס מפרסם את כל 251,287 המברקים הדיפלומטיים האמריקאים שברשותו.
8 בספטמבר – בנאום טלוויזיוני הנשיא ברק אובמה חושף את "חוק העבודה האמריקאית" (American Jobs Act) – תוכנית, שאינה שנויה במחלוקת בין המפלגות, אשר נועדה לצמצם את מצב התעסוקה במשק האמריקאי, אשר תדרוש מימון של כ-447 מיליארד דולרים.
11 בספטמבר – פתיחת אנדרטת הזיכרון הלאומי והמוזיאון לפיגועי 11 בספטמבר, עשר שנים לאחרי פיגועי 11 בספטמבר.
14 בספטמבר – נאס"א מכריזה על תוכניותיה להקים מערכת שיגור לחלל אשר תחליף את מעבורות החלל. הטיסה הראשונה מתוכננת להתקיים במהלך 2017.
20 בספטמבר – צבא ארצות הברית מסיים באופן רשמי את מדיניות ה"אל תשאל, אל תספר" ובכך מאפשרת לחיילים ההומואים והלסביות להצהיר בפומבי על נטייתם המינית.
30 בספטמבר – לאחר מצוד שנמשך יותר משנתיים, במהלך פעולה צבאית אמריקאית בצפון תימן מזל"טים אמריקאים מבצעים חיסול ממוקד בטרוריסט אנוואר אל-אוולקי, אשר שימש כמפקד אזורי של ארגון הטרור המוסלמי אל-קאעידה בחצי האי ערב, בעת שהוא נסע בשיירה יחד עם עוזריו הבכירים.
3 באוקטובר – אחרי ארבע שנות דיונים, בית משפט באיטליה זיכה את הצעירה האמריקאית אמנדה נוקס ובן זוגה לשעבר רפאל סולסיטו האיטלקי, שהורשעו במהלך 2009 בכך שהיו שותפים ברצח הסטודנטית הבריטית מרדית קרצ'ר במהלך משחק מין שטני. בעקבות ההכרעה נוקס משוחררת מהכלא האיטלקי וחוזרת לארצות הברית.
5 באוקטובר – איש העסקים והממציא האמריקאי סטיב ג'ובס נפטר בגיל 56, לאחר מאבקו הממושך בסרטן הלבלב.
11 באוקטובר – הסנאט האמריקאי מעביר חוק התומך במיסוי על יצוא סיני אם סין תמשיך לבצע מניפולציות במטבע היואן.
11 באוקטובר – הסנאט האמריקאי חסם את "חוק העבודה האמריקאית" (American Jobs Act) בהצבעה.
18 באוקטובר – בריחת בעלי החיים בזאנסוויל.
7 בנובמבר – כשנתיים לאחר מותו של הזמר האמריקאי הפופולרי מייקל ג'קסון רופאו האישי של ג'קסון קונרד מוריי נמצא אשם בהריגתו.
7 בנובמבר – ג'רי סנדוסקי, עוזר המאמן לשעבר של נבחרת הפוטבול של אוניברסיטת מדינת פנסילבניה, נעצר בגין אונס ותקיפה מינית בשמונה ילדים לאורך 15 שנים. בעקבות המעצר המאמן הוותיק של הקבוצה ג'ו פטרנו ונשיא האוניברסיטה גרהם שפנייר פוטרו.
21 בנובמבר – החוב הציבורי האמריקאי עבר את 100 אחוזי התוצר המקומי הגולמי (תמ"ג) האמריקאי, לראשונה מאז שנות ה-40 של המאה ה-20.
26 בנובמבר – סוכנות נאס"א משגרת לחלל את המעבדה המדעית הניידת והרובוטית "קיוריוסיטי" לעבר כוכב הלכת מאדים. מועד הנחיתה המתוכנן של רכב החלל הוא ה-6 באוגוסט 2012.
3 בדצמבר – הבחירות המקדימות לנשיאות ארצות הברית במפלגה הרפובליקנית 2012: המועמד הרפובליקני לנשיאות הרמן קיין מכריז על פרישתו מהמירוץ לנשיאות עקב הפרסומים נגדו בדבר הטרדות מיניות ורומן שניהל מחוץ לנישואים.
7 בדצמבר – המושל לשעבר של מדינת אילינוי רוד בלאגוייביץ' נידון ל-14 שנות מאסר בשל כך שניסה למכור את מושב הסנאט של ברק אובמה, עם היבחרו לנשיאות ארצות הברית, תמורת טובות הנאה לו ולאשתו.
18 בדצמבר – כל כוחות הצבא האמריקאים צפויים לעזוב את עיראק.